b'\n_START_ARTICLE_\nGrad Kamengrad\n_START_PARAGRAPH_\nGrad Kamengrad (hrva\xc5\xa1ko \xc5\xa0tajngrad) je kot trdnjava neko\xc4\x8d stal na ju\xc5\xbenih pobo\xc4\x8djih gore Macelj, okoli 6 km severno od Krapine, nad naseljem Donje Jesenje in njegovega zaselka Hercegi. Bil je ena od najve\xc4\x8djih trdnjav v Hrva\xc5\xa1kem Zagorju. Glede na odsotnost zgodovinskih virov lahko sklepamo, da se zapis v Celjski kroniki pravzaprav nana\xc5\xa1a na ta grad, ki naj bi ga celjska kneza poru\xc5\xa1ila po letu 1436. Obse\xc5\xbene ru\xc5\xa1evine \xc5\xa1e danes pri\xc4\x8dajo o razse\xc5\xbenosti tega gradu oz. trdnjave.\n_START_SECTION_\nZgodovina\n_START_PARAGRAPH_\nUtrjeni Grad Kamengrad ali \xc5\xa0tajngrad (iz nem\xc5\xa1kega Steinburg) je bil zgrajen kot sede\xc5\xbe gospostva Jesenje (de Iazenye), ki se prvi\xc4\x8d v zgodovinskih listinah omenja v dokumentu vara\xc5\xbedinskega \xc5\xbeupana Ivana iz leta 1340. S tem dokumentom je bila Ivanu Benkovu vrnjena posest Jesenje, Pleso in Javorje v Vara\xc5\xbedinski \xc5\xbeupaniji, ki jih je Ivan izgubil v \xc2\xbbte\xc5\xbekih \xc4\x8dasih\xc2\xab. Pred letom 1399 je posesti nasledil Ivanov sin Nikola Jesenjski in tega leta zaprosil zagreb\xc5\xa1ki Kaptol za potrditev dokumenta vara\xc5\xbedinskega \xc5\xbeupana Ivana iz leta 1340._NEWLINE_Tovrstni gradovi so bili grajeni v 13. In 14. stoletju, v obdobju romanike. Na tem ozemlju so najprej vladali Zagorski grofje, nato med leti 1267\xe2\x80\x931270 prista\xc5\xa1i \xc4\x8de\xc5\xa1kega kralja Otokarja II., nato grofje Gising (1270\xe2\x80\x931339) in na koncu plemi\xc4\x8di Jesenjski. Zelo verjetno je mo\xc5\xbeno grad in posest \xc5\xa0tajngrad in Novi dvor (Vyvduor) ena\xc4\x8diti; grad pod slednjim imenom je zgradil slavonski ban Roland iz plemena Ratold, ki ga je potem leta 1265 zamenjal z grofom Farka\xc5\xa1em Zagorskim. Vendar je grad \xc5\xbee leta 1267 zasedel grof Henrik II. Gising in ga predal prista\xc5\xa1em \xc4\x8de\xc5\xa1kega kralja Otokarja II.  Po letu 1271 so grad in trdnjavo spet dobili grofje Gising oziroma naslednik Henrika II. Peter I. Gising (1310\xe2\x80\x931353) ga je imenoval tudi Herceg, kot se imenuje zaselek v podgradju \xc5\xa1e danes. Ta je verjetno grad prepustil dru\xc5\xbeini Benka, katerim pa so ga zaradi nezvestobe odvzeli. Ko je potem slavonski ban Mikac Mihaljevi\xc4\x87 ta grad zasedel, tako kot druge gradove grofov Gisingov v Hrva\xc5\xa1kem zagorju, so vsi gradovi pripadli kraljevi komori, dokler Benko ni dokazal svoje pravice do gradu Kamengrad (\xc5\xa0tajngrad). Ko so celotno ozemlje nekdanje Vara\xc5\xbedinske, Zagorske in Vrbov\xc5\xa1ke \xc5\xbeupanije leta 1399 pridobili grofje Celjski, je bil lastnik gospostva Jesenje \xc5\xa1e vedno Nikola Jesenjski, Ivanov sin._NEWLINE_Za tem ni nobenega dokumenta ve\xc4\x8d, niti o tej dru\xc5\xbeini kot tudi ne o usodi te posesti, vse do leta 1506, ko se posest pojavi v sestavi posesti Ivani\xc5\xa1a Korvina ter kasneje v sklopu krapinsko-kostelskega gospostva vse do ukinitve tla\xc4\x8danstva leta 1848.Glede na odsotnost zgodovinskih virov lahko sklepamo, da se zapis v Celjski kroniki pravzaprav nana\xc5\xa1a na ta grad, ki naj bi ga  celjska kneza  poru\xc5\xa1ila po letu 1436.'